Skrywer Chris Barnard oorledeChris Barnard tydens PG du Plessis se 80ste verjaarsdag. Die bekende skrywer Chris Barnard is Maandagoggend in die ouderdom 76 oorlede. Barnard, wat getroud is met die bekende aktrise Katinka Heyns, het saam met sy vrou die produksiemaatskappy, Sonneblom Films, bedryf. Hul seun, Simon Barnard, is sedert 2008 ook deel van die maatskappy. Volgens Litnet is Barnard op 15 Julie 1939 op ’n lemoenplaas, Mataffin, in die ou Transvaalse Laeveld gebore. Hy het aan die Universiteit van Pretoria (UP) studeer en het hom reeds van sy skooldae af intensief aan sy skryfwerk toegewy. Barnard het sy eerste boek, Bekende onrus, geskryf terwyl hy op universiteit was en dit is in 1961 gepubliseer. Verskeie ander werke uit sy pen het in die jare daarna die lig gesien, soos Die houtbeeld, Die swanesang van majoor Sommer, Mahala, Chriskras, Voetpad na Vergelegen, Die rebellie van Lafras Verwey en Boendoe. Hy was ook betrokke by die samestelling en verwerking van bekende Afrikaanse films se draaiboeke soos Fiela se kind, Die storie van Klara Viljee en Paljas. Barnard was meer onlangs veral bekend vir sy bundel kortverhale, Oulap se blou, wat in 2008 verskyn het, die tv-reekse, Onder draai die duiwel rond (1997) en Amalia (2005) en die draaiboek vir film Die Wonderwerker (2012). Barnard het ook drie seuns, Johan, Stephan en Tian, saam met sy eerste vrou, Anette. Lees die volledige biografie oor Chris Barnard op Litnet. Barnard is die derde bekende figuur wat tydens die 2015-Kersseisoen oorlede is. Die bekende kunskenner en afslaer, Stephan Welz, is op Kersdag oorlede en die bekende Afrikaanse sanger, Randall Wicomb, is Sondag oorlede. Lees ook: Chris Barnard: Van klassieke mahala tot meesleurende TV-reekse